KUNSILL TAL-UNJONI EWROPEA MT Brussell, 2 ta' Ġunju 2009 10521/1/09 REV 1 (Presse 163) P 64 (OR. en) Dikjarazzjoni mill-Presidenza f'isem l-UE dwar l-"Elezzjonijiet parlamentari" fl-Ossezja tan-Nofsinhar, il-Ġeorġja L-UE hija konxja li fil-31 ta' Mejju 2009 seħħew "elezzjonijiet parlamentari" fir-reġjun tal-Ossezja tan-Nofsinhar fil-Ġeorġja. L-UE ma taċċettax il-legalità tal-"elezzjonijiet", u lanqas ir-riżultati tagħhom. Iż-żamma ta' elezzjonijiet bħal dawn hija illeġittima u tirrappreżenta pass lura fit-tiftixa għal soluzzjoni paċifika u dejjiema għas-sitwazzjoni fil-Ġeorġja. L-UE ttenni l-appoġġ b'saħtu tagħha għas-sovranità u l-integralità territorjali tal-Ġeorġja fi ħdan il-fruntieri tagħha li huma rikonoxxuti internazzjonalment. Il-Pajjiżi Kandidati t-Turkija, il-Kroazja*, u dik li kienet ir-Repubblika Jugoslava tal-Maċedonja*, il-Pajjiżi tal-Proċess ta' Stabbilizzazzjoni u Assoċjazzjoni u l-kandidati potenzjali l-Albanija, il-Bosnja-Ħerzegovina, il-Montenegro, u l-pajjiżi tal-EFTA, membri taż-Żona Ekonomika Ewropea, l-Islanda, il-Liechtenstein u n-Norveġja, kif ukoll l-Ukraina, ir-Repubblika tal-Moldova u l-Ażerbajġan, jallinjaw ruħhom ma' din id-dikjarazzjoni. *Il-Kroazja u dik li kienet ir-Repubblika Jugoslava tal-Maċedonja jibqgħu jagħmlu parti mill-Proċess ta' Stabbilizzazzjoni u Assoċjazzjoni.